**МЕТОДИКА ЗА ИЗМЕНЕНИЕ НА ЦЕНАТА НА ДОГОВОР ЗА ОБЩЕСТВЕНА ПОРЪЧКА В РЕЗУЛТАТ НА ИНФЛАЦИЯ**

*В сила от 30.09.2022 г.*

*Приета с ПМС № 290 от 27.09.2022 г.*

*Обн. ДВ. бр.78 от 30 септември 2022г., изм. и доп. ДВ. бр.19 от 28 февруари 2023г.,* ***изм. и доп. ДВ. бр.104 от 15 декември 2023г.***

Чл. 1. (1) (Изм. - ДВ, бр. 19 от 2023 г., в сила от 28.02.2023 г., предишен текст на чл. 1 - ДВ, бр. 104 от 2023 г., в сила от 01.01.2024 г.) С методиката се регламентира начинът за изменение на цената на договор за обществена поръчка и рамково споразумение в резултат на инфлация, при която съществено са увеличени:

1. цените на основните стоки и материали, формиращи стойността на договора за строителство и рамковото споразумение за строителство;

2. цените на основните стоки и материали, формиращи стойността на договора за доставка и рамковото споразумение за доставка, сключени от възложители, извършващи една или няколко секторни дейности, свързани с природен газ и топлинна енергия и/или електроенергия, когато доставката е пряко относима към осъществяването на съответната секторна дейност.

(2) (Нова - ДВ, бр. 104 от 2023 г., в сила от 01.01.2024 г.) Изменението на цената на договор за обществена поръчка и рамково споразумение цели да компенсира съществено увеличение на разходите за основни стоки и материали, формиращи стойността на договор или рамково споразумение, в резултат на инфлация, към момента на фактическото извършване на строително-монтажни работи и/или доставките.

(3) (Нова - ДВ, бр. 104 от 2023 г., в сила от 01.01.2024 г.) За изменение на цената на строително-монтажни работи и доставки, извършени след като изпълнителят на договора или рамковото споразумение е изпаднал в забава поради причини, за които отговаря, се прилага по-ниският между тримесечния индекс към датата на падежа на задължението и към датата на изпълнението.

**Глава първа.  
ИЗМЕНЕНИЕ НА ЦЕНАТА НА ДОГОВОР ЗА ОБЩЕСТВЕНА ПОРЪЧКА И РАМКОВО СПОРАЗУМЕНИЕ ЗА СТРОИТЕЛСТВО (НОВА - ДВ, БР. 19 ОТ 2023 Г., В СИЛА ОТ 28.02.2023 Г.)**

Чл. 2. (Доп. - ДВ, бр. 19 от 2023 г., в сила от 28.02.2023 г.) За изменение на цената на договор и рамково споразумение за строителство по чл. 1 се прилага коефициент на тежест на строителните материали в себестойността на различните видове строежи съгласно таблицата. Коефициентът се прилага към стойността на целия договор и рамковото споразумение.

| **№** | **Тежест на строителните материали в себестойността на различните видове строежи** | **Тежест** |
| --- | --- | --- |
| 1 | Сградно строителство (жилищно, административно, обществено-обслужващо и прилежаща инфраструктура) | 58.00% |
| 2 | Производствени сгради, инсталации, съоръжения в областта на енергийната инфраструктура | 67.00% |
| 3 | Индустриално строителство, в т.ч. производствени сгради, инсталации, съоръжения, прилежаща инфраструктура | 62.00% |
| 4 | Мрежи и съоръжения в областта на водоснабдяването и канализацията, пречиствателни станции | 52.00% |
| 5 | Строителство на автомагистрали, скоростни пътища, РПМ, общински пътища, улици, пътни съоръжения, обекти от градска среда (паркове, междублокови пространства, детски и спортни площадки и друга прилежаща инфраструктура) | 55.00% |
| 6 | Строителство на обекти на железопътна инфраструктура по § 1, т. 1 от допълнителните разпоредби на Закона за железопътния транспорт | 57.00% |
| 7 | Строителство на хидротехнически съоръжения, криещи опасност от наводнения, в т.ч. язовири и прилежащите им съоръжения, и временно строителство, хидромелиоративни съоръжения, съоръжения за геозащита и брегоукрепване по реките и морския бряг | 52.00 % |

Чл. 3. (Изм. - ДВ, бр. 19 от 2023 г., в сила от 28.02.2023 г.) За изменение цената на договор и рамково споразумение за строителство по чл. 1 се прилагат тримесечните индекси на цени на производител на вътрешния или на международния пазар на строителни материали, които съответно се публикуват 55 дни след края на отчетното тримесечие в информационната система "ИНФОСТАТ" на Националния статистически институт (НСИ) на адрес: https://infostat.nsi.bg/infostat/pages/reports/query.j-sf?x2=1930 или Евростат. Индексите на цени на производител на вътрешния пазар на строителни материали за периода от 1 януари 2020 до 30 юни 2022 г. са посочени в таблицата на приложението.

Чл. 4. (Изм. и доп. - ДВ, бр. 19 от 2023 г., в сила от 28.02.2023 г., изм. - ДВ, бр. 104 от 2023 г., в сила от 01.01.2024 г.) Размерът на изменението на цената на договор за обществена поръчка и рамково споразумение за строителство в резултат на инфлация се определя за всяко календарно тримесечие по формулата:

Kn = [(In - Io)/Io]\*100\*Tn, където:

Kn е коефициент, представляващ изразената в проценти стойност, приложима към подлежащите на изменение стойности на строително-монтажни работи, изпълнени през съответното тримесечие (закръглена до втори знак след десетичната запетая);

In е стойността на индекса за тримесечието, в което са изпълнени дейностите по договора, или тримесечието, за което се индексира рамковото споразумение, определени в междинния тримесечен отчет, съгласно чл. 4; по отношение на авансови плащания In е стойността на индекса към тримесечието, в което е извършено авансовото плащане;

Io е стойността на индекса към 31 декември 2020 г. за оферти, подадени преди 31 декември 2020 г., или към съответното тримесечие, в което е подадена офертата;

Tn е тежестният коефициент за съответния вид строеж съгласно таблицата за тежест на строителните материали в себестойността на различните видове строежи.

Чл. 4а. (Нов - ДВ, бр. 104 от 2023 г., в сила от 01.01.2024 г.) (1) В 30-дневен срок от изтичането на съответното календарно тримесечие страните по договор за обществена поръчка или рамково споразумение съставят междинен тримесечен отчет за нуждите на индексацията, в който се посочват видът, количеството и стойността на извършените през тримесечието строително-монтажни работи.

(2) Към отчета по ал. 1 се прилагат съставените актове и протоколи съгласно Наредба № 3 от 31 юли 2003 г. за съставяне на актове и протоколи по време на строителството (ДВ, бр. 72 от 2003 г.), както и други доказателства съгласно договора или рамковото споразумение, удостоверяващи извършване на дейностите.

(3) От общата стойност на отчета по ал. 1 се приспада съответната част от предоставените авансови плащания, подлежаща на удържане съгласно условията на договора и рамковото споразумение.

(4) Изменението на цената на договора или рамковото споразумение за съответното тримесечие се изчислява чрез прилагане на коефициент (Kn), изчислен съгласно чл. 4, към нетната стойност на съответния междинен тримесечен отчет (след приспадане на сумите по ал. 3). Получената стойност по изречение първо се намалява със стойността на други изменения в цената на стоки, материали или строително-монтажни работи в резултат на инфлация, определени съгласно клаузите на договора или рамковото споразумение.

**Глава втора.  
ИЗМЕНЕНИЕ НА ЦЕНАТА НА ДОГОВОР ЗА ОБЩЕСТВЕНА ПОРЪЧКА И РАМКОВО СПОРАЗУМЕНИЕ ЗА ДОСТАВКА, СКЛЮЧЕНИ ОТ ВЪЗЛОЖИТЕЛИ, ИЗВЪРШВАЩИ ЕДНА ИЛИ НЯКОЛКО СЕКТОРНИ ДЕЙНОСТИ, СВЪРЗАНИ С ПРИРОДЕН ГАЗ И ТОПЛИННА ЕНЕРГИЯ И/ИЛИ ЕЛЕКТРОЕНЕРГИЯ (НОВА - ДВ, БР. 19 ОТ 2023 Г., В СИЛА ОТ 28.02.2023 Г.)**

Чл. 5. (Нов - ДВ, бр. 19 от 2023 г., в сила от 28.02.2023 г.) За изменение цената на договор и рамково споразумение за доставка по чл. 1 се прилагат индекси на цени на производител на вътрешния пазар (2015=100), които се публикуват всеки месец в информационната система "ИНФОСТАТ" на Националния статистически институт (НСИ) на адрес: https://infostat.nsi.bg/infostat/pages/reports/query.jsf?x\_2=1107, или тримесечни индекси на цени на вноса - на адрес: https://www.nsi.bg/bg/node/7518/.

Чл. 6. (Нов - ДВ, бр. 19 от 2023 г., в сила от 28.02.2023 г.) Изменението на цената на договор и рамково споразумение за доставка по чл. 1 се прилага при разлика в стойността на индексите по чл. 7 в размер повече от 5 проценти пункта към момента на извършване на доставката по договора и рамковото споразумение.

Чл. 7. (Нов - ДВ, бр. 19 от 2023 г., в сила от 28.02.2023 г., доп. - ДВ, бр. 104 от 2023 г., в сила от 01.01.2024 г.) Размерът на изменението на цената на договор за обществена поръчка и рамково споразумение за доставка в резултат на инфлация се определя по формулата:

Кn = [(In - Io)/ Io]\*100, където:

Кn е коефициент, представляващ изразената в проценти стойност, приложима към подлежащите на изменение цени по договора и рамково споразумение за доставка (закръглена до втори знак след десетичната запетая);

In - стойността на индекса за съответната промишлена дейност съгласно КИД-2008, съобразно предмета на доставката в месеца, в който са извършени доставките по договор или рамковото споразумение за доставка по чл. 1;

Iо - стойността на индекса за съответната промишлена дейност съгласно КИД-2008 за месеца, в който е подадена оферта за участие в поръчката, или стойността на индекс за съответната промишлена дейност съгласно КИД-2008 за декември 2020 г. за оферти, подадени преди 1 януари 2021 г.; в случаите на последващо индексиране Iо е стойността на индекса към последно приложено изменение.

**Преходни и Заключителни разпоредби**

§ 1. Методиката се приема на основание чл. 117а, ал. 1 от Закона за обществените поръчки.

§ 2. За начална дата на наличие на инфлация се приема 31.12.2020 г.

§ 3. (Изм. - ДВ, бр. 19 от 2023 г., в сила от 28.02.2023 г.) Дата за определяне стойността на строително-монтажни работи, предмет на изменение на формиране на стойността на договора и рамковото споразумение, е датата на офертата за участие в обществена поръчка, но не по-рано от 31.12.2020 г. В случай на подадена оферта преди 01.01.2021 г., то тогава се прилага индексът за 31.12.2020 г.

§ 3а. (Нов - ДВ, бр. 19 от 2023 г., в сила от 28.02.2023 г.) База за изменение на цената на договор и рамково споразумение за доставка по чл. 1 е стойността на индекса за съответната промишлена дейност съгласно КИД-2008 за месеца, в който е подадена офертата за участие в обществена поръчка. В случай на подадена оферта преди 1 януари 2021 г. се прилага стойността на индекса за съответната промишлена дейност съгласно КИД-2008 за декември 2020 г.

§ 4. (Изм. - ДВ, бр. 104 от 2023 г., в сила от 01.01.2024 г.) На изменение подлежат цените за строително-монтажни работи по договори за обществени поръчки и рамкови споразумения за строителство, извършени след 30 юни 2021 г.

§ 5. (Нов - ДВ, бр. 104 от 2023 г., в сила от 15.12.2023 г.) При индексиране на договори за обществени поръчки в изпълнение на проекти по оперативни програми, финансирани със средства от Европейския съюз за периода 2014 - 2020 г. с приключващ период на допустимост на разходите на 31 декември 2023 г., по изключение само за четвърто тримесечие на 2023 година се прилага индексът за трето тримесечие, публикуван на интернет страницата на НСИ - "Индекс на цени на производител на вътрешния пазар на строителни материали" https://mfostatnsi.bg/mfostat/pages/reports/resultjsf?x\_2=1930.

**Заключителни разпоредби  
КЪМ ПОСТАНОВЛЕНИЕ № 31 ОТ 23 ФЕВРУАРИ 2023 Г. ЗА ИЗМЕНЕНИЕ И ДОПЪЛНЕНИЕ НА МЕТОДИКАТА ЗА ИЗМЕНЕНИЕ НА ЦЕНАТА НА ДОГОВОР ЗА ОБЩЕСТВЕНА ПОРЪЧКА В РЕЗУЛТАТ НА ИНФЛАЦИЯ, ПРИЕТА С ПОСТАНОВЛЕНИЕ № 290 НА МИНИСТЕРСКИЯ СЪВЕТ ОТ 2022 Г.**

(ОБН. - ДВ, БР. 19 ОТ 2023 Г., В СИЛА ОТ 28.02.2023 Г.)

§ 10. Постановлението влиза в сила от деня на обнародването му в "Държавен вестник".

**Заключителни разпоредби  
КЪМ ПОСТАНОВЛЕНИЕ № 275 ОТ 13 ДЕКЕМВРИ 2023 Г. ЗА ИЗМЕНЕНИЕ И ДОПЪЛНЕНИЕ НА МЕТОДИКАТА ЗА ИЗМЕНЕНИЕ НА ЦЕНАТА НА ДОГОВОР ЗА ОБЩЕСТВЕНА ПОРЪЧКА В РЕЗУЛТАТ НА ИНФЛАЦИЯ, ПРИЕТА С ПОСТАНОВЛЕНИЕ № 290 НА МИНИСТЕРСКИЯ СЪВЕТ ОТ 2022 Г.**

(ОБН. - ДВ, БР. 104 ОТ 2023 Г., В СИЛА ОТ 01.01.2024 Г.)

§ 7. Постановлението влиза в сила от 1 януари 2024 г., с изключение на § 6, който влиза в сила от деня на обнародването в "Държавен вестник".

Приложение към чл. 3

(Изм. - ДВ, бр. 19 от 2023 г., в сила от 28.02.2023 г.)

|  |  |  |  |  |  |
| --- | --- | --- | --- | --- | --- |
| **Индекс на цени на производител на вътрешния пазар на строителни материали (2015=100)** | | | | | |
| **Година** | **I тримесечие** | **II тримесечие** | **III тримесечие** | **IV тримесечие** | **Средногодишна стойност** |
| 2020 | 104.2 | 104.0 | 103.9 | 104.7 | 104.2 |
| 2021 | 107.8 | 110.4 | 121.4 | 125.8 | 116.3 |
| 2022 | 140.1 | 197.8 |  |  |  |

(изм. - ДВ, бр. 19 от 2023 г., в сила от 28.02.2023 г.) Забележка. Индексите са достъпни в информационната система "ИНФОСТАТ" на НСИ на адрес: (https://infostat.nsi.bg). Избира се следната последователност на раздели: От главното меню на информационната система "ИНФОСТАТ" се избира "Бизнес статистика", след което от "Краткосрочна бизнес статистика" се избира "Строителство" и след това - "ИНДЕКСИ НА РАЗХОДИТЕ В СТРОИТЕЛСТВОТО". Избират се показател "Индекс на цени на производител на вътрешния пазар на строителни материали" и периодът, за който са необходими данните. Избор на поле "Заяви" в горния десен ъгъл ще отведе потребителите до необходимата информация.